Rozhodnutie Komisie
zo 16. mája 2003,
ktorým sa mení a dopĺňa rozhodnutie 85/377/EHS, ustanovujúce typológiu spoločenstva pre poľnohospodárske podniky
(oznámené pod číslom dokumentu C(2003) 1557)
(2003/369/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa vytvára sieť pre zber účtovných údajov o príjmoch a obchodných činnostiach poľnohospodárskych podnikov v Európskom hospodárskom spoločenstve [1], naposledy zmenené a doplnené nariadením (ES) č. 1256/97 [2], najmä na jeho články 4 ods. 4 a 7 ods. 3,
keďže:
(1) Rozhodnutie Komisie 85/377/EHS [3], naposledy zmenené a doplnené rozhodnutím 1999/725/ES [4], je základom na klasifikáciu poľnohospodárskych podnikov podľa ekonomickej veľkosti a typu poľnohospodárskej činnosti v štatistických prehľadoch o štruktúre poľnohospodárskych podnikov aj v rámci siete účtovných údajov poľnohospodárskych podnikov (FADN). Výsledky štatistických prehľadov o štruktúre poľnohospodárskych podnikov, rozdelené podľa európskych veľkostných jednotiek a podľa typu poľnohospodárskej činnosti, slúžia ako základ pre výber a váženie vzorky poľnohospodárskych podnikov pre FADN.
(2) Nariadenie Komisie (EHS) č. 2237/77 z 23. septembra 1977 o forme výkazu poľnohospodárskeho podniku, ktorý sa má používať na účely stanovenia príjmov poľnohospodárskych podnikov [5], naposledy zmenené a doplnené nariadením (ES) 1837/2001 [6], ustanovuje typ účtovných údajov, uvádzaných vo výkaze poľnohospodárskeho podniku.
(3) Nariadenie Rady (EHS) č. 571/88 z 29. februára 1988 o organizácii štatistických prehľadov spoločenstva o štruktúre poľnohospodárskych podnikov [7], naposledy zmenené a doplnené nariadením Komisie (ES) č. 143/2002 [8], uvádza ukazovatele zisťované pri štatistických zisťovaniach o štruktúre poľnohospodárskych podnikov.
(4) Štruktúra a obsah výkazu poľnohospodárskeho podniku a zoznamu ukazovateľov zisťovaní v rokoch 2003, 2005 a 2007 boli nedávno zmenené a doplnené týmito nariadeniami.
(5) Rozhodnutie 85/377/EHS by sa preto malo príslušne zmeniť a doplniť.
(6) Opatrenia ustanovené v tomto rozhodnutí sú v súlade so stanoviskom Výboru spoločenstva pre informačnú sieť účtovníctva poľnohospodárskych podnikov,
PRIJALA TOTO ROZHODNUTIE:
Článok 1
Prílohy I a II rozhodnutia 85/377/EHS sa menia a dopĺňajú v súlade s prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 16. mája 2003